Wayne Marshall ġie maħtur bħala Direttur artistiku għall-proġett tal- Valletta 2018 . Filwaqt li sieħbi l-iSpanjol ikkritika l-għażla burokratika, jien nawgura lis-Sur Marshall sabiex fi żmien qasir jifhem is-sistemi Maltin li spiss jikkuntradixxu lil xulxin. Xhur ilu identifikajt propjetà ġewwa Belti li kienet f'kundizzjoni tajba u tħajjart ninvesti fiha. Tkixxift u skoprejt li hija propjetà li kienet tinkera mill-Gvern. Komplejt ir-riċerka u tal-Lands Department għamlu l-parti tagħhom. F'ġieh ir-riġenerazzjoni tal-Belt Kapitali Ewropea, qaluli li "propjetà tal-Gvern f'kundizzjoni tajba ġewwa l-kapitali taqa' awtomatikament għal skemi ta' 'social housing'." Tefgħawli wkoll naqra melħ, minn dak l-aħrax tal-Qbajjar fuq il-ferita meta qaluli "identifika propjetà dilapidata u hemm inkunu nistgħu ngħinuk" Kellimt ukoll lill-Ministru li ftit qabel kien għadu kif qata' żigarella fuq proġett ta' inċentivi għal propjetà mitluqa ġewwa l-Belt. Nammetti li kien ġentili u rrispondieni minnufih. Bil-kliem "Jekk taqa' taħt il Housing bilfors trid tiġi allokata fuq bażi soċjali sakemm ma tiġix rilaxxata mill-istess Housing Authority" ħawwadni ftit aktar u ħallieni nistaqsi jekk jien, ħaddiem u student ta' 31 sena inix ikkunsidrat fuq l-istess "bażi soċjali". Tlabt aktar dettalji u uffiċjal mill-istess Ministeru ċemplitli biex tikkjarifika, biss, reġgħat tennietli l-istess kliem li kienu qaluli mid-Dipartiment tal-Lands. Kif jgħidu l-Ingliżi – dawk li diġa' inqalgħu mill-Euro 2012 – "back to square 1". U llum nidħak naqra dan l-artiklu. Bl-ingliż ukoll ngħid "Welcome Mr Marshall" . L-onorevoli José Herrera u Austin Gatt – xi ħadd darba ddeskrivhomli bħala "il-feriti tal-Belt" . U bir-raġun. Belt ġojjell mifnija burokrazija. Mifnija blu u aħmar – fejn persunaġġi ta' rieda tajba wkoll jiċċapsu ma' aġenda partiġġjana u allura jgħażlu li jikkompetu, minflok jikkollaboraw. Merħba Sur Marshall f'Belt fejn filwaqt li l-Beltin jistaqsu fejn telqu l-bandli tat-tfal fil-Mandraġġ, il-Prim Ministru jirċievi l-applaws kommoss (jew le?) waqt l-inawgurazzjoni. Merħba Sur Marshall f'Belt fejn l-iskola Primarja tibqa' ġġorr stigma u hija meqjusa bħala 'tat-tielet klassi' fil-pajjiż. Merħba Sur Marshall f'Belt fejn dak li jiġi minn barra biex idabbar lira jsib bibien miftuħa beraħ filwaqt li min rawwem ruħu b'demm l-iljun, qajla jinstema. Merħba Sur Marshall f'Belt fejn meta jisparixxu (jinsterqu?) dettalji storiċi minn Sada Stretta, tispikka l-bruda. Merħba Sur Marshall f'Belt fejn sa sena ilu konna nospitaw kultura kulurita ta' Karnival – iżda li ġiet misruqa lilna bi proġett li jesalta lill-ġojjell partiġġjani – le mhux saffir u rubin. Merħba Sur Marshall f'Belt fejn kull resident huwa mimli passjoni. Merħba Sur Marshall f'Belt fejn kull resident jaf jgħatik qalbu jekk tirrispettah, iżda jiksirlek tiegħek jekk le. Merħba Sur Marshall f'Belt fejn il-kultura hija fid-demm ta' min tassew ħabbha u mhux fil-kummerċjant li jixtieq jorqod lejl magħha. Merħba Sur Marshall f'Belt fejn resident sieket jaf jitkellem aktar mill-aqwa preżentatur li qatt ser jissuġġerulek fil-kumitati. Merħba Sur Marshall f'Belt li, sa minn meta nibtet il-ħolma f'moħħ il-Parisot, dejjem kienet belt Kapitali Ewropea – bit-titlu u mingħajru!